पत्रकारिता से फिल्मकार बने जैगम इमाम की यह दूसरी फिल्म है. उन्होंने अपनी पहली फिल्म ‘‘दोजखः इन सर्च आफ हेवेन’’ द्वारा भी लोगों को सोचने पर मजबूर किया था और अब फिल्म ‘‘अलिफ’’ भी लोगों को सोचने पर मजबूर करेगी. उत्कृष्ट कथानक व पटकथा वाली फिल्म ‘अलिफ’ जहां लोगों को शिक्षा, धर्म व प्यार को लेकर सोचने पर बाध्य करती है, वहीं दर्शकों को पूरी फिल्म में बांधकर रखती है तथा उनका मनोरंजन भी करती है. फिल्म में निर्देशक ने मुस्लिम परिवार के उन सभी अंर्तद्वंदो को बहुत बेहतरी से पिरोया है, जिनसे हर मुस्लिम परिवार न सिर्फ जूझ रहा है, बल्कि हर परिवार के अंदर आए दिन बहस होती रहती है. वाराणसी में फिल्म को फिल्माकर निर्देशक ने यथार्थपरक वातावरण फिल्म में पेश किया है.